
Folketingets Europaudvalg

Christiansborg, den 23. juni 2003

Folketingets repræsentant ved EU
Til

udvalgets medlemmer og stedfortrædere

Europa-Parlamentet og Rådet enes om krav til finansiering af europæiske politiske partier

Det bliver endeligt muligt at finansiere politiske partier på europæisk plan over EU’s budget. Det er realiteten efter at Europa-Parlamentet d. 19. juni, ved førstebehandling, vedtog det kompromis, som Rådet vedtog med kvalificeret flertal d. 16. juni, uden om Danmark, Østrig og Italien
. Beslutningen betyder, at politiske partier på europæisk plan skal være repræsenteret i mindst en fjerdedel af medlemstaterne for at få del i finansieringen fra EU’s budget. 

Europa-Parlamentet opgav bl.a. sit krav om, at Kommissionen skal stå for administrationen af midlerne og accepterede, at Parlamentet selv skal stå for det. Forslaget blev vedtaget med 345 stemmer for, mod 102 og 34 der undlod at stemme.

Inden Europa-Parlamentets afstemning opfordrede den tyske ordfører, Jo Leinen, medlemmerne til at stemme ja til de 27 kompromisændringsforslag, der imødekom holdningen i Rådet. Alle disse, der var stillet i fællesskab af den socialdemokratiske, den konservative, og den liberale gruppe, blev vedtaget
.  

Adgangskrav til finansiering

For at et politisk parti på europæisk plan kan kvalificere sig til at modtage finansiering fra EU, kræves det bl.a.:

· at partiet skal være repræsenteret i mindst syv medlemsstater af enten medlemmer i Europa-Parlamentet, nationale eller regionale parlamenter

· eller have opnået mindst 3% af stemmerne ved sidste valg til Europa-Parlamentet i hver af disse medlemsstater
 

· at partiet er en juridisk person i den medlemsstat, det hører til.

Flere af medlemmerne fra de mindre partier i Europa-parlamentet hævdede, at forslaget bremser den partipolitiske mangfoldighed i Europa, og diskriminerer de mindre partier i Europa, der ikke har en chance for at danne så store grupperinger, på tværs af landene. 

Af de årlige bevillinger skal 15% fordeles ligeligt mellem partierne og de resterende 85% tildeles til de partier, der har valgte medlemmer i Europa-Parlamentet, pr. antal valgte medlem.  

Ikke et ord om finansiering af valgkampagner

Europa-Parlamentet accepterede kun delvist Rådets krav om, at midlerne ikke må bruges til at finansiere valgkampagner. Men sætningen, der fastslog dette forbud, er fjernet fra forslaget. I stedet hedder det, at det er muligt bl.a. at finansiere grænseoverskridende foranstaltninger, teknisk støtte, møder, forskning, undersøgelser, information og publikationer. Foranstaltningerne skal dog være i overensstemmelse med målsætningerne i partiets politiske program, som det skal indlevere til Europa-Parlamentet ved ansøgningen om finansiering. 

Størrelsen på gaver og donationer 

Europa-Parlamentet accepterede et forslag om, at kun donorer af gaver under 500 euro ikke skal registreres. Samtidig må gaver fra en og samme person må heller ikke overstige 12.000 euro pr. år
. Desuden må partierne ikke modtage anonyme gaver, gaver fra politiske grupper samt gaver fra virksomheder, der på nogen måde er domineret af en offentlig myndighed.  

Forslaget skal nu blot formelt vedtages af Rådet, hvorefter forordningen kan træde i kraft tre måneder efter, at den er blevet offentliggjort i EF-tidende. Dog træder størstedelen af bestemmelserne først i kraft ved den første samling af Europa-Parlamentet efter valget i 2004
. 

Med venlig hilsen

Michala Jessen

� Forslaget  blev behandlet på Europaudvalgets møde d.13. juni 2003. Tidligere dokumenter om emnet; Grundnotat alm. del bilag 770 (2002-03); Info-note bilag 268 + 164 (2002-03).


� Det vedtagne forslag P5_TA-PROV (2003) 0289 på baggrund af KOM (2003)289.


� I forslaget nævnes en fjerdedel af medlemstaterne, som efter udvidelsen til EU-25 vil betyde 7 medlemsstater. 


� Juridisk eller fysisk person.


� Artikel 3a-9





